अपना जेट, पनडुब्बी वाली कार और मंगल ग्रह पर कॉलोनी का प्लान, एलन मस्क की लग्जरी लाइफ
Twitter Owner Elon Musk Luxurious Lifestyle - Follow Elon Musk's Private Jet, submarine car And Property Details On Dainik Bhaskar. एलन मस्क दुनिया के सबसे धनी लोगों में शुमार हैं। फिलहाल चर्चा में हैं क्योंकि उन्होंने एलान किया है कि ट्विटर पर अब बिना नंबर शेयर किए ऑडियो और वीडियो शेयर किये भी कॉल की जा सकेगी।
साल 1984 में दक्षिण अफ्रीका की एक मैग्जीन में आर्टिकल छपा। 12 साल के बच्चे ने साइंस और फिक्शन को मिलाकर एक वीडियो गेम बनाया था। इसमें हीरो को एक एलियन का सफाया करना होता है। एलियन के पास हाइड्रोजन बम है। बाद में बच्चे ने यह गेम मैग्जीन को ही बेच दिया। बिजनेस और साइंस फिक्शन को मिलाकर बचपन में ही पैसे बनाने का गुर सीख चुके इस शख्स का नाम है एलन मस्क। आजकल अपने स्पेस प्रोग्राम से ज्यादा सोशल मीडिया प्लेटफॉर्म ट्विटर को खरीदने और उसमें रोज रोज हो रहे बदलावों को लेकर चर्चा में हैं।
एलन मस्क दुनिया के सबसे धनी लोगों में शुमार हैं। फिलहाल चर्चा में हैं क्योंकि उन्होंने एलान किया है कि ट्विटर पर अब बिना नंबर शेयर किए ऑडियो और वीडियो शेयर किये भी कॉल की जा सकेगी। एलन मस्क के पास अरबों की संपत्ति है। अपना जेट है, तरह तरह की कारें हैं और करोड़ों का घर है। आइए, उनकी लग्जरी लाइफ और जीवन पर एक नजर डालते हैं। 
दो साल में ही कमाए 13 अरब रुपए
फिलहाल 51 साल के एलन के बिजनेस की शुरुआत 1999 में हुई। तब वो 27 साल के थे और उन्होंने अपने भाई के साथ अमेरिका में अपनी सॉफ्टवेयर कंपनी 'जिप-2' के लिए एक डील खोजी। वो अमेरिका क्यों गए इसकी कहानी भी बहुत रोचक है। मगर उससे पहले जान लेते हैं कि उन्हें जीवन कैसे शुरू किया। 27 साल की उम्र में जिप-2 की डील से मिले पैसों से एलन ने 'एक्स डॉट कॉम' बनाया और कहा कि ये कंपनी पैसे ट्रांसफर करने की दुनिया में क्रांति की तरह होगी। मस्क की यही कंपनी अभी ‘पे-पल’ के नाम से जानी जाती है। साल 2002 में इसे ई-बेय ने खरीदा और मस्क को इसके लिए 165 मिलियन डॉलर (13 अरब रुपए ) मिले थे। यह बड़ी उपलब्धि थी।
इसके बाद मस्क का ध्यान अंतरिक्ष की तरफ गंभीरता से गया और उन्होंने ‘ स्पेस एक्स ’ नाम का अपना प्रोग्राम शुरू किया। स्पेस एक्स रियायती और नई तकनीक वाले स्पेस क्राफ्ट तो बनाती ही है साथ ही दूसरे ग्रहों पर रहने की गुंजाइश तलाशने में भी लगी हुई है। इसके बाद साल 2004 में मस्क ने इलेक्ट्रिक कार कंपनी टेस्ला बनाई और फिर पीछे मुड़ कर नहीं देखा। टेस्ला के लॉन्चिंग पर मस्क ने कहा, ‘ फ्यूचर में सब कुछ इलेक्ट्रिक होगा और स्पेस में जाने वाले रॉकेट में भी टेस्ला की तकनीक जरूरी भूमिका निभाएगी। 
पांच अरब के घर में रहते हैं एलन मस्क, चार पर्सनल जेट और जेम्स बॉन्ड जैसी कारों के मालिक
जगुआर 1967 ई-टाइप 
अपनी ही कंपनी टेस्ला की कई महंगी गाड़ियों के अलावा उनके गैराज में 1967 ई-टाइप जगुआर है। फोर्ब्स पत्रिका की मानें तो मस्क किताबों के शौकीन हैं और उनके पास क्लासिक कन्वर्टिबल्स की एक किताब थी जिसमें इस कार का जिक्र था जिसके बाद मस्क ने इसे कस्टमाइज करा लिया। लेकिन मस्क इस कार से खुश नहीं रहते हैं। वो इस कार को एक बुरी प्रेमिका बताते हैं। वो कहते हैं कि इसकी बदौलत मैं बहुत परेशान रहा।
क्रैश हो चुकी है स्पोर्ट्स कार
उनके पास मैकलारेन नाम की एक स्पोर्ट्स कार भी रही है जो क्रैश हो चुकी है। बिजनेस इनसाइडर के अनुसार, एलोन मस्क ने जब पेपल बेचा था तो उस कार को लगभग एक मिलियन डॉलर में खरीदा था। आलीशान कारों के अलावा, मस्क के पास रोज चलने के लिए ऑडी क्यू7, पोर्श 911 और बीएमडब्ल्यू एम5 स्पोर्ट्स रेंज हैं।
जेम्स बॉन्ड वाली फिल्मी कार
मस्क के पास लोटस एस्प्रिट सबमरीन कार भी है। इस कार का डिजाइन उस पनडूब्बी वाली कार से प्रभावित है जो "द स्पाई हू लव मी" नामक फिल्म में इस्तेमाल की गई थी। मस्क ने इसे नीलामी में खरीदा था। इसकी कीमत $920,000 (लगभग 6.5 करोड़ रुपए) लगी।
लॉस एंजलिस में सात बेड रूम का बंगला
एलोन मस्क लॉस एंजिल्स में चार बड़े बंगलों के मालिक हैं। जिनकी कीमत $70 मिलियन (पांच अरब) के आस पास आंकी गई थी। उनके दूसरे बंगले की कीमत तकरीबन $17 मिलियन (एक अरब) के आसपास है। इस घर में एक जिम, सात बेडरूम, ऊंची छतें, एक बार और अन्य सुविधाओं वाले स्विमिंग पूल हैं।
बाद के दिनों में मस्क ने एक रेंच हाउस खरीदा है और इसे अपने बच्चों के लिए एक निजी स्कूल के रूप में इस्तेमाल करते हैं।
इसके अलावा मस्क दो और बंगले खरीद चुके हैं और उसे रिनोवेट करा रहे हैं। इनमें से एक मकान बूमरैंग की तरह है जिसकी कीमत है $3.7 मिलियन( 30 करोड़ रूपये) वहीं दूसरे मकान की कीमत तकरीबन $24.25 मिलियन( दो अरब रुपये ) है।
640 करोड़ का 20 खिड़कियों वाला पर्सनल जेट
एलन मस्क के पास चार निजी हाइटेक जेट हैं। मगर उनकी पसंदीदा है G700। ट्वीटर को खरीदने के बाद एलन ने इसे खरीदा था। इस जेट में पांच डाइनिंग स्पेस, दो रेस्ट रूम और 20 खिड़कियां हैं।इसके अलावा इसमें दो रोल्स-रॉयस इंजन हैं जिनकी रेंज 7,500 मील तक है।
इसमें सुरक्षित लैंडिंग और वाई-फाई सिस्टम के लिए डुअल हेड-अप डिस्प्ले भी हैं। यह जेट 19 लोगों को लेकर 51 हजार फीट तक उड़ सकता है।
बैंक बैलेंस से ज्यादा नई समस्या का हल खोजने पर जोर
मस्क कार उद्योग में क्रांतिकारी बदलाव लाना चाहते हैं, वे मंगल ग्रह पर कॉलोनी बनाना चाहते हैं, वैक्यूम टनल में चलने वाली सुपर-फ़ास्ट ट्रेनें चलाना चाहते हैं, मनुष्यों के दिमाग से एआई यानी आर्टिफिशयल इंटेलिजेंस को जोड़ना चाहते हैं और सौर उर्जा से दुनिया चलाना चाहते हैं।
मस्क चाहते हैं कि लोग उन्हें एक निवेशक से ज़्यादा, एक इंजीनियर के रूप में जानें। वो हर सुबह किसी नई तकनीकी समस्या का हल ढूंढने के लिए उठना चाहते है। मस्क कहते है कि बैंक में कितना पैसा है, ये मेरे लिए मायने नहीं रखता। मैं हर सुबह किसी नई तकनीकी समस्या का हल ढूंढने के लिए उठना चाहता हूँ। मगर एलन बचपन से ऐसे नहीं थे। उनका मन बिजनेस में जरूर लगता था मगर वो पढ़ने को लेकर ज्यादा गंभीर थे।
दस-दस घंटों तक किताबें पढ़ते रहते थे मस्क
1971 में जब साउथ अफ्रीका में एलन का जन्म हुआ, तब वहां रंगभेद को लेकर लड़ाई चल रही थी। वहां के श्वेत अफ्रीकीयों के कल्चर का प्रभाव एलन पर पड़ा। एलन का बचपन आम अफ्रीकी से अलग था। पिता इंजिनियर थे और घर में पैसे रुपयों की कमी नहीं थी।
इसका असर हुआ कि उन्हें बचपन में अच्छा स्कूल मिला और किताबों की लत लग गई। उनके छोटे भाई की माने तो एलन बचपन में दस घंटे तक किताब पढ़ते थे। पिकनिक वगैरह पर भी वो किताबें ही पढ़ते रहते थे।
'सिर्फ उतना ही पढ़ूंगा जितने में पास हो जाऊं'
एलन की मां मेय के मुताबिक एलन की बुद्धिमानी और सवाल-जवाब की आदत के कारण कोई उसके साथ नहीं खेलता था। हाई स्कूल के दौरान ही एलन मस्क ने दुनिया के दूसरे ग्रहों पर बसने का प्लान बनाने लगे थे। वह स्कूल में मॉडल रॉकेट्स लाते और उनमें ब्लास्ट करा देते। स्कूल में एकेडमिक्स में एलन बहुत आगे नहीं था। एलन की मां बताती हैं कि एलन को लगता था कि अच्छे ग्रेड्स बहुत जरूरी नहीं हैं। वो कहते थे, ‘अच्छे ग्रेड्स का मैं क्या करूंगा, मैं सिर्फ उतना ही पढ़ना चाहता हूं जितने में पास हो जाऊं, मेरी असल रुचि फिजिक्स और स्पेस है।
अमेरिका जाने के लिए 17 की उम्र में छोड़ा द. अफ्रीका
एलन के मां-पिता का रिश्ता भी बहुत लंबा नहीं चला। तलाक के बाद एलन और उनके भाई-बहन मां के साथ रहने लगे। मां कनाडाई मूल की थीं इसलिए एलन कनाडा चले गए। कनाडा में बसने के पीछे दो कारण था। पहला तो एलन अमेरिका जाना चाहते थे और उन्हें लगता था कि कनाडा में रहकर वह वहां जाने की तैयारी कर पाएंगे। दूसरा, अफ्रीका में मिलिट्री सर्विस देना जरूरी है और एलन को ये वक्त की बर्बादी लगता था। एलन ने वहां यूनिवर्सिटी में एडमिशन लिया मगर पांच महीने में ही वहां से निकल गए थे।
अखबार से नंबर निकाल कर अमीरों के साथ लंच करने जाते थे
एलन क्रियेटिव थे और कुछ नया करना चाहते थे। उम्र कम थी तो तरह-तरह के तरीके अपनाते थे। वो अपने भाई के साथ कनाडा में अखबार में प्रभावशाली लोगों को खोजते और फोन करते थे। कोई फोन उठाता तो उसके साथ लंच करने की रिक्वेस्ट करते। इस दौरान वो एक बैंक के अधिकारी से मिले और साल 1994 में अपने भाई के साथ पूरा अमेरिका घूमा। उन्हें पता था कि वे दक्षिण अफ्रीका से हैं और अमेरिका को समझने के लिए या असली अमेरिकी बनने के लिए पहले अमेरिका घूमना पड़ेगा।
उस समय तक अमेरिका में इंटरनेट आ चुका था और याहू धीरे-धीरे पॉपुलर हो रहा था। कैलिफोर्निया, कोलारेडो, व्योमिंग जैसे शहरों की अपनी यात्रा के दौरान दोनों भाई सोचते रहे कि आगे क्या बिजनेस करना है। इसके बाद दोनों ने साथ मिलकर पहले अमेरिका घूमा और अपनी पहली कंपनी बनाई। उसके बाद एलन मस्क ने पीछे मुड़ कर नहीं देखा। वो दुनिया के सबसे अमीर शख्स भी बने और सफल बिजनेस मैन भी। उनको जानने वाले बताते हैं कि वो अभी भी जरूरत पड़ने पर दिन रात एक करके काम करते हैं।
टेस्ला के एक मॉडल के लिए हफ्ते में 120 घंटे काम 
एलन मस्क को जानने वाले कहते हैं कि उन्हें काम करने की लत है। टेस्ला मॉडल-3 को तैयार करते समय एलन ने खुद ही कहा था कि वो हफ्ते में 120 घंटे काम कर रहे थे। उनका कहा है कि इसमें उन्हें मजा आता है। कोविड मे जब उनकी एक फैक्ट्री बंद हुई तो वो लॉकडाउन के दौरान लगाए गए रोक पर खुलकर मुखर हुए।
उन्होंने कोविड को हौवा कहा और लॉकडाउन को बेवकूफी भरा निर्णय बताया। इसी दौरान उनके बेटे का भी जन्म हुआ जिसका नाम उन्होंने X Æ A-12 रखा है।
बतौर उद्यमी वे एक दूरदर्शी इंसान हैं। सितंबर, 2020 में उन्होंने कहा था कि 'जल्द ही उनकी कंपनी की सभी कारें सेल्फ़ ड्राइविंग वाली होंगी.' वे अगले तीन वर्षों में सस्ती इलेक्ट्रिक कारें लाने की भी बात कर चुके हैं।
मंगल ग्रह पर स्पेस बेस बनाना फिलहाल सबसे बड़ा सपना
मस्क मंगल ग्रह पर एक बेस बनाना चाहते हैं। ये उनका सबसे बड़ा सपना है। मस्क ने एक इंटरव्यू में कहा था कि वो इसके लिए अपनी पूंजी का सबसे बड़ा हिस्सा लगाना चाहते हैं और उन्हें कोई आश्चर्य नहीं होगा अगर उन्होंने इस मिशन को सफल बनाने में अपनी सारी पूंजी लगा दी।
मस्क के अनुसार, मंगल ग्रह पर मनुष्यों का एक बेस, बहुत बड़ी सफलता होगी। मस्क ने कहा, 'इससे भविष्य बेहतर होगा।' मस्क कहते हैं कि न्यूक्लियर वॉर या किसी एस्टेरॉइड के टकराने से पृथ्वी का अस्तित्व खतरे में आ जाए, ऐसी स्थिति में हमारे लिए सबसे सही मंगल ग्रह ही है।
डायरेक्टर ने कहा- किरदार की सफलता के पीछे मस्क की एक्टिंग
मशहूर फिल्म आयरन मैन-2 में मस्क ने काम किया है। इसकी पहली सीरीज में टोनी स्टार्क ने मार्वेल में मस्क की जिंदगी पर आधारित किरदार निभाया था। आयरन मैन के डायरेक्टर का कहना है कि टोनी स्टार्क किरदार की सफलता के पीछे मस्क का बहुत बड़ा हाथ है।
वहीं आयरन मैन फिल्म के कुछ हिस्सों की शूटिंग भी टेस्ला और स्पेसएक्स के ऑफिस में हुई है। बाकी मस्क द सिम्पसन, बिग बैंग थ्योरी और साऊथ पार्क जैसी फिल्मों में भी एक्टिंग कर चुके है।